એમ.બી.બી.એસ. અને તે પછીની ઇન્ટર્નશીપ પૂરી થતાં જ હસમુખ, સતીશ / Satish Patel અને ધર્મેન્દ્ર / Dharmendra Patel જેવા તેના મિત્રોએ અમેરિકાની વાટ પકડી જેમાં ‘પટેલ’ અટકનો ફાળો વિશેષ હતો. કલ્પેશનું મન પણ એ દિશામાં વિચારતું થયું હતું. પરદેશ જવાનો એક રસ્તો ‘લગ્ન’ વાટે નીકળે છે એ મિત્રોના દાખલા પરથી જોઈ – સમજી ચૂકેલા કલ્પેશે પણ એ જ રસ્તો અપનાવ્યો. તેના સમાજની જ ‘ગ્રીનકાર્ડ હોલ્ડર’ યુવતી સાથે તેના લગ્ન થયા. પરદેશ જઈ મેડિકલના અભ્યાસમાં તેમજ પ્રેક્ટિસમાં આગળ વધવા માટે જરૂરી ગણાતી USMLE (United States Medical Licensing Examination / www.usmle.org)ની પરીક્ષા આપવા માટે તે ‘હનીમૂન’ પછી વ્યસ્ત થયો. અમદાવાદની એલ.એમ. ફાર્મસી કૉલેજના પ્રાધ્યાપક અને તે પછી દવા બનાવતી ગુજરાતની જાણીતી તમામ કંપનીઓમાં ચીફ ફાર્માસિસ્ટ રહી ચૂકેલા તેના પિતા ગુણવંતભાઈનું સતત માર્ગદર્શન તેને મળતું રહેતું. બીજી તરફ ‘અમેરિકા ન જઈ શકાય તો’ એવી શક્યતાઓ પણ સાથે-સાથે વિચારતા થયેલા એણે ઑફ્થલ્મોલૉજી (આઈ સર્જરી)માં પણ એડમિશન મેળવી લીધું હતું.